Državno tajništvo: Hrvatska u potpunosti primjenjuje međunarodne standarde u borbi protiv trgovine ljudima
Američka diplomacija u godišnjem izvješću kritizira slabije financiranje prihvatilišta gdje su zbrinute žrtve, kojih je više nego prije
Najviše je riječ o kaznenim djelima prostitucije za žene, prisilnog rada u poljoprivredi za neke muškarce, te sitne krađe i prisiljavanje na prošenje u slučaju djece, pogotovo iz romske manjine. Američko Državno tajništvo objavilo je godišnji izvještaj o iskorištavanju ljudi – mahom žena i djece – u svrhu prostitucije, prošenja, drugih oblika sitnog kriminala te prisilnog rada. Problematika se općenito podvodi pod naziv , trgovina ljudima, a zemlje svijeta rangiraju se prema njihovom uspjehu u borbi protiv ovog fenomena. Prema izvješću američke diplomacije koji je danas predstavila državna tajnica Hillary Clinton, Hrvatska spada u prvu kategoriju zemalja, koje u potpunosti provode minimum zakonskih standarda koje regulira Zakon o zaštiti žrtava trgovine ljudima. Prema izvješću, Hrvatska je i destinacija za te žrtve, ali ona je i zemlja iz kojih neke žrtve potječu. Uz to, preko teritorija Hrvatske se i odvija trgovina ljudima. Najviše je riječ o kaznenim djelima prostitucije za žene, prisilnog rada u poljoprivredi za neke muškarce, te sitne krađe i prisiljavanje na prošenje u slučaju djece, pogotovo iz romske manjine. Prema Državnom tajništvu, vlada Republike Hrvatske ispunjava minimalne zakonske standarde u cilju borbe protiv trgovine ljudima. Zamjera se, međutim, slabiji angažman u zaštiti žrtava – naime, iako ih je u protekloj godini bilo više, Zagreb je značajno smanjio financiranje prihvatilišta u kojima su žrtve zbrinute. Uz to, kritizira se što se maloljetne žrtve trgovine ljudima ženskog spola u Hrvatskoj često ne identificiraju kao takve, već ih se isključivo tretira kao prostitutke. Također, primjećuje američko izvješće, iako je broj istraga i optužnica na ovom području bio 2010. povećan – presuda u ovim predmetima bilo je manje nego prethodne godine.